ธปท.ยันไม่ผ่อนมาตรการสกัดเงินทุนไหลเข้าสู้บาทแข็ง
ธปท.จับตาการแข็งค่าของเงินบาทอย่างใกล้ชิด ยันไม่ลดมาตรการสกัดเงินทุนไหลเข้าระยะสั้น ขณะที่สัปดาห์นี้แข็งค่าทะลุ 34 บาท/เหรียญสหรัฐ
29 พ.ค. 2560

ธปท.จับตาการแข็งค่าของเงินบาทอย่างใกล้ชิด ยันไม่ลดมาตรการสกัดเงินทุนไหลเข้าระยะสั้น ขณะที่สัปดาห์นี้แข็งค่าทะลุ 34 บาท/เหรียญสหรัฐ
นายเมธี สุภาพงษ์ รองผู้ว่าการ ด้านเสถียรภาพการเงิน ธนาคารแห่งประเทศไทย (ธปท.) กล่าวว่า ธปท.ได้ติดตามสถานการณ์การเงินบาทแข็งค่าอย่างใกล้ชิด หลังเงินบาทแข็งค่าค่อนข้างเร็วในช่วงสัปดาห์ที่แล้ว โดยเฉพาะในช่วงการประชุมคณะกรรมการนโยบายการเงิน (กนง.) เมื่อ 24 พ.ค.ที่ผ่านมา ซึ่งในเดือนมิ.ย.ธปท.ได้ดำเนินมาตรการลดการออกพันธบัตร ธปท.ระยะสั้น 3 เดือนและ 6 เดือนต่อไป เพื่อลดช่องทางการเข้ามาลงทุนระยะสั้นของนักลงทุนต่างชาติ
อย่างไรก็ดี ธปท.เห็นว่า ค่าเงินบาทที่แข็งขึ้นส่วนหนึ่งเป็นผลจากค่าเงินเหรียญสหรัฐอ่อนลงเมื่อเทียบกับเงินทั้งภูมิภาค เพราะหลังการเผยแพร่รายงานการประชุมของธนาคารกลางสหรัฐฯ (เฟด) ที่ชี้ว่า การปรับขึ้นอัตราดอกเบี้ยนโยบายของสหรัฐฯ น่าจะยังอยู่ในแนวทางค่อยเป็นค่อยไป และอีกส่วนหนึ่งเป็นผลจากปัจจัยเฉพาะของไทย ซึ่งข้อมูลเศรษฐกิจไทยที่มีทิศทางโดยรวมดีขึ้น
บวกกับมีการตีความถ้อยแถลงของ กนง. ว่า กนง. มีความพอใจกับการเคลื่อนไหวของค่าเงินบาทที่สอดคล้องกับภูมิภาคในช่วงก่อนหน้านี้ และ กนง. ลดความกังวลต่อแนวโน้มค่าเงินบาทที่แข็งขึ้น ปัจจัยเฉพาะเหล่านี้ทำให้ค่าเงินบาทแข็งค่าเร็วกว่าค่าเงินอื่นในภูมิภาคอย่างชัดเจน
“ในเรื่องดังกล่าว ธปท.ขอชี้แจงว่า เรายังคงจับตาเงินทุนไหลเข้า โดยเฉพาะเงินทุนระยะสั้นที่อาจมีความผันผวนสูง และมีผลต่อค่าเงินบาท โดยธปท. พร้อมที่จะใช้เครื่องมือที่มีอยู่ เพื่อลดแรงจูงใจของการนำเงินมาลงทุนหรือเก็งกำไรในระยะสั้น ๆ โดยเฉพาะแหล่งที่นักลงทุนต่างชาตินำเงินมาลงทุนหรือเก็งกำไรในระยะสั้นอย่างในตลาดพันธบัตร ธปท.” นายเมธีกล่าว
ทั้งนี้ ธปท. ได้ลดปริมาณการออกพันธบัตร ธปท. อายุต่ำกว่า 1 ปี เพื่อลดช่องทางที่นักลงทุนต่างชาติจะนำเงินมาลงทุนระยะสั้นๆ ในประเทศไทย ส่งผลให้ยอดคงค้างพันธบัตร ธปท. อายุต่ำกว่า 1 ปีทยอยลดลง ซึ่งในเดือนมิ.ย.ปีนี้ ธปท. ยังคงมีนโยบายลดยอดคงค้างพันธบัตรดังกล่าวออกไปอีก เพราะแม้ปริมาณการออกใหม่จะคงไว้เท่ากับเดือนเม.ย.และพ.ค. แต่ปริมาณการออกใหม่จะต่ำกว่าปริมาณที่ครบกำหนด โดยพันธบัตรอายุ 3 เดือน จะครบกำหนด 2.05 แสนล้านบาท มีการออกใหม่ 1.5 แสนล้านบาท ส่วนอายุ 6 เดือน จะครบกำหนด 1.66 แสนล้านบาท ออกใหม่ 1.5 แสนล้านบาท  รวมพันธบัตร ธปท. อายุต่ำกว่า 1 ปี ลดลง  7.12 หมื่นล้านบาทสำหรับ ค่าเงินบาทวันที่ 29 พ.ค.ที่ผ่านมาเปิดตลาดที่ระดับ 34.06 บาท/เหรียญสหรัฐใกล้ แต่อย่างไรก็ดีฝ่ายส่งเสริมธุรกิจและกำกับดูแลโกลบอลมาร์เก็ตส์ ธนาคารกรุงศรีอยุธยา คาดว่า ภายในสัปดาห์นี้เงินบาทมีโอกาสเคลื่อนไหวต่ำกว่าระดับ 34 บาท/เหรียญสหรัฐ โดยค่าเงินบาทในสัปดาห์นี้มีแนวโน้มแข็งค่าในกรอบ 33.90-34.25 บาท โดยเงินบาททำสถิติแตะระดับแข็งค่าสุดนับตั้งแต่เดือน ก.ค. 2558 หรือแข็งค่าสุดในรอบเดือย 2 ปี